SEUT 263 artiklaan perustuvan kumoamiskanteen kohteena voivat olla niiden luonteesta tai muodosta riippumatta kaikki unionin toimielinten antamat määräykset ja säännökset, joilla on tarkoitus olla oikeusvaikutuksia. Sen selvittämiseksi, onko tällaisilla määräyksillä ja säännöksillä oikeusvaikutuksia, on tarkasteltava niiden asiasisältöä. Tässä yhteydessä on niin, että SEUT 218 artiklan 3 ja 4 kohdan nojalla annetulla päätöksellä on oikeusvaikutuksia unionin ja sen jäsenvaltioiden välisissä ja unionin toimielinten välisissä suhteissa. Niinpä neuvoston päätös luvan antamisesta neuvottelujen aloittamiseen kolmannen valtion kanssa, kuten 13.5.2013 annettu päätös luvan antamisesta neuvottelujen aloittamiseen Euroopan unionin päästökauppajärjestelmän liittämisestä Australian päästökauppajärjestelmään, voi olla komission nostaman kumoamiskanteen kohteena siltä osin kuin siinä kuvataan suunnitellun sopimuksen neuvottelua koskeva täsmällinen ja yksityiskohtainen menettely, jonka noudattamista neuvosto aikoo vaatia komissiolta.

SEUT 218 artikla on kansainvälisten sopimusten tekemisen osalta itsenäinen yleismääräys, jolla on perustuslaillinen ulottuvuus siltä osin kuin siinä annetaan unionin toimielimille tietyt toimivallat. Siinä pyritään saamaan aikaan tasapaino eri toimielinten välillä, joten siinä määrätään erityisesti, että komissio neuvottelee neuvoston vahvistamia neuvotteluohjeita noudattaen unionin ja yhden tai useamman kolmannen valtion välisistä sopimuksista, jotka neuvosto sitten tekee joko parlamentin hyväksynnän saatuaan tai sitä kuultuaan. Toimivalta tällaisten sopimusten tekemisessä on kuitenkin annettu neuvostolle, jollei komission toimivallasta näissä asioissa muuta johdu. Tällaisen toimivallan yhteydessä neuvoston ja komission on kuitenkin noudatettava vilpittömän yhteistyön periaatetta; tällaisella yhteistyöllä on erityinen merkitys unionin kansainväliselle toiminnalle, koska tällainen toiminta käynnistää tiiviin yhteistoiminta- ja kuulemisprosessin unionin toimielinten välillä.

Tässä yhteydessä on huomattava, että jos neuvosto on SEUT 218 artiklan 4 kohdan mukaisesti nimennyt erityiskomitean, komission on toimitettava erityiskomitealle kaikki tiedot, jotka ovat tarpeen, jotta erityiskomitea voi seurata neuvottelujen kulkua, kuten muun muassa muiden osapuolten ilmoittamat yleiset tavoitteet ja puolustamat kannat neuvottelujen kuluessa. Vain tällä tavalla erityiskomitea kykenee esittämään neuvotteluja koskevia mielipiteitä ja ohjeita. Kun otetaan huomioon toimielinten eri toimivalta SEUT 218 artiklassa tarkoitettujen sopimusten neuvottelemisessa ja tekemisessä, komissiota voidaan vaatia toimittamaan nämä tiedot myös neuvostolle.

Niinpä luvan antamisesta neuvottelujen aloittamiseen annettuun neuvoston päätökseen sisältyvää velvollisuutta, jonka mukaan komission on säännöllisesti ja kirjallisesti raportoitava neuvostolle neuvottelujen tuloksista jokaisen neuvottelujakson jälkeen ja joka tapauksessa ainakin kolmen kuukauden välein, on pidettävä SEUT 218 artiklan 2 ja 4 kohdan mukaisena. Tällaisessa velvollisuudessa noudatetaan myös SEU 13 artiklan 2 kohdassa määrättyä velvollisuutta, jonka mukaan kukin unionin toimielin toimii sille perussopimuksissa annetun toimivallan rajoissa. Se ei myöskään merkitse toimielinten välisen tasapainon periaatteen loukkaamista tai SEUT 295 artiklan rikkomista.

(ks. 62, 64, 66–68 ja 70–72 kohta)